Trafikordfører for Dansk Folkeparti vil stille transportministerens egne forslag i Folketinget.

Transportminister Henrik Dam Kristensen fremlagde tidligere på ugen en række initiativer, der skal dæmme op for udenlandske lastbilchaufførers ulovlige cabotagekørsel i Danmark. De initiativer synes Dansk Folkepartis trafikordfører Kim Christiansen så godt om, at han nu vil stille beslutningsforslag om dem i Folketinget. Han og partiet frygter nemlig, at transportministerens udtalelser blot er møntet på at få positiv omtale. - Dansk Folkeparti vil ganske enkelt tage ministeren på ordet og fremsætte transportministerens bebudede pakke, der skal stoppe snyd, fusk og løndumping på danske landeveje. For vi ønsker reelt at gøre noget ved piratkørslen i Danmark, og regeringen skal ikke få lov til at sylte eller ende med helt at droppe disse tiltag, siger Kim Christiansen.